Mange besøger området på grund af den smukke natur og udendørsaktiviteter. Lidt nord for Skellefteå by finder du Kåge. I bugten og på floden af samme navn, er det meget populært at sejle i kajak. Fra slut-juni til begyndelsen af august, har du mulighed for at sejle til Pite-Rönnskär øen, der er kendt for sit majestætiske fyrtårn og gode vandreture. Det er også muligt at overnatte på øen. Grundet de store afstande mellem indbyggere i det nordøstlige Sverige, blev der bygget små huse omkring kirkerne. Disse blev benyttet som midlertidige boliger til familier, der kom langvejs fra. Bonnstan er Skellefteås ”kirkeby”, og her står husene som de blev bygget i årene omkring år 1830 til 1840. I Skellefteå er de meget glade for ishockey, og det lokale hold har flere gange vundet Sveriges bedste række. Besøger du byen i vinterhalvåret, bør du ikke snyde dig selv for at overvære en kamp og mærke stemningen. Har I små børn med til Skellefteå, er det måske værd at overveje et besøg i Lilleputtlandet, hvor de mindste kan slå sig løs. I finder legelandet ved Stämningsgården i udkanten af Skellefteå. Det er også muligt at leje små hytter for overnatning.